Document ID: 32014R1301

REGOLAMENT TAL-KUMMISSJONI (UE) Nru 1301/2014
tat-18 ta' Novembru 2014
dwar l-ispeċifikazzjonijiet tekniċi tal-interoperabbiltà relatati mas-sottosistema tal-“enerġija” tas-sistema ferrovjarja tal-Unjoni
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2008/57/KE tal-Parlament Ewropew u tal-Kunsill tas-17 ta' Ġunju 2008 dwar l-interoperabilità tas-sistema ferrovjarja fil-Komunità (1), u b'mod partikulari l-Artikolu 6(1) tagħha,
Billi:
(1)
Skont l-Artikolu 12 tar-Regolament (KE) Nru 881/2004 tal-Parlament Ewropew u tal-Kunsill (2), l-Aġenzija Ferrovjarja Ewropea (minn hawn 'il quddiem imsejħa “l-Aġenzija”) għandha tiżgura li l-ispeċifikazzjonijiet tekniċi tal-interoperabbiltà (minn hawn 'il quddiem imsejħin it-“TSIs”) jiġu adattati għall-progress tekniku, għax-xejriet tas-suq u għall-ħtiġijiet soċjali, u għandha tipproponi lill-Kummissjoni l-emendi għat-TSIs li hija tqis li jkunu meħtieġa.
(2)
Permezz tad-Deċiżjoni C(2010) 2576 tad-29 ta' April 2010, il-Kummissjoni tat mandat lill-Aġenzija biex tiżviluppa u tanalizza mill-ġdid it-TSIs bil-għan li testendi l-ambitu tagħhom għas-sistema ferrovjarja kollha tal-Unjoni. Skont it-termini ta' dak il-mandat, l-Aġenzija ntalbet testendi l-ambitu tat-TSI relatata mas-sottosistema tal-“enerġija” għas-sistema ferrovjarja kollha tal-Unjoni Ewropea.
(3)
Fl-24 ta' Diċembru 2012, l-Aġenzija ħarġet rakkomandazzjoni dwar l-emendi għat-TSI relatata mas-sottosistema tal-“enerġija” (ERA/REC/11-2012/INT).
(4)
Biex inlaħħqu mal-progress teknoloġiku u nħeġġu l-modernizzazzjoni, għandhom jinġiebu 'l quddiem soluzzjonijiet innovattivi, u għandha tkun permessal-implimentazzjoni tagħhom skont ċerti kundizzjonijiet. Fejn tiġi proposta soluzzjoni innovattiva, il-manifattur jew ir-rappreżentant awtorizzat tiegħu għandu jiddikjara kif it-tali soluzzjoni tvarja mit-taqsima rilevanti tat-TSI jew kif din tikkumplimentaha; wara dan, is-soluzzjoni innovattiva għandha tiġi vvalutata mill-Kummissjoni. Jekk din il-valutazzjoni tkun waħda favorevoli, l-Aġenzija għandha tfassal l-ispeċifikazzjonijiet operattivi u tal-interfaċċja x-xierqa tas-soluzzjoni innovattiva, u għandha tiżviluppa l-metodi ta' valutazzjoni rilevanti.
(5)
It-TSI dwar l-enerġija stabbilita b'dan ir-Regolament ma tindirizzax ir-rekwiżiti essenzjali kollha. Skont l-Artikolu 5(6) tad-Direttiva 2008/57/KE, l-aspetti tekniċi li mhumiex koperti minn din it-TSI għandhom jiġu identifikati bħala “punti mhux konklużi” li huma rregolati mir-regoli nazzjonali li japplikaw f'kull Stat Membru.
(6)
Skont l-Artikolu 17(3) tad-Direttiva 2008/57/KE, l-Istati Membri għandhom jinnotifikaw lill-Kummissjoni u lill-Istati Membri l-oħra dwar il-proċeduri għall-valutazzjoni tal-konformità u għall-verifika li għandhom jintużaw għall-każijiet speċifiċi, kif ukoll dwar il-korpi li għandhom ir-responsabbiltà jwettqu dawn il-proċeduri. Għandu jiġi previst l-istess obbligu għall-punti mhux konklużi.
(7)
Bħalissa, it-traffiku ferrovjarju jopera skont ftehimiet eżistenti ta' natura nazzjonali, bilaterali, multinazzjonali jew internazzjonali. Huwa importanti li dawn il-ftehimiet ma jtellfux il-progress attwali u futur biex tinkiseb l-interoperabbiltà. Għalhekk, l-Istati Membri għandhom jinnotifikaw lill-Kummissjoni bit-tali ftehimiet.
(8)
Skont l-Artikolu 11(5) tad-Direttiva 2008/57/KE, it-TSI dwar l-enerġija għandha tippermetti, għal perjodu limitat, li l-kostitwenti tal-interoperabbiltà jkunu inkorporati f'sottosistemi mingħajr ċertifikazzjoni, jekk jiġu ssodisfati ċerti kundizzjonijiet.
(9)
Għalhekk, id-Deċiżjonijiet tal-Kummissjoni 2008/284/KE (3) u 2011/274/UE (4) għandhom jitħassru.
(10)
Sabiex jiġu evitati piż amministrattiv u kostijiet żejda, wara t-tħassir tagħhom, id-Deċiżjonijiet 2008/284/KE u 2011/274/UE għandhom jibqgħu japplikaw għas-sottosistemi u għall-proġetti msemmijin fl-Artikolu 9(1)(a) tad-Direttiva 2008/57/KE.
(11)
Sabiex tiġi żgurata l-interoperabbiltà tas-sottosistema tal-enerġija, għandu jiġi stabbilit pjan għall-implimentazzjoni progressiva ta' din is-sottosistema.
(12)
Minħabba li s-sistema tal-ġbir tad-dejta tiġbor id-dejta minn sistemi tal-kejl tal-enerġija li jkunu jinsabu abbord, l-Istati Membri għandhom jiżguraw li, għall-għanijiet tal-ħruġ tal-kontijiet, tiġi żviluppata u aċċettata sistema li tkun tista' tirċievi dik id-dejta.
(13)
Il-miżuri stipulati f'dan ir-Regolament huma skont l-opinjoni tal-Kumitat stabbilit skont l-Artikolu 29(1) tad-Direttiva 2008/57/KE,
ADOTTAT DAN IR-REGOLAMENT:
Artikolu 1
Suġġett
B'dan qed tiġi adottata l-ispeċifikazzjoni teknika tal-interoperabbiltà (it-TSI) relatata mas-sottosistema tal-“enerġija” tas-sistema ferrovjarja tal-Unjoni Ewropea kollha, kif stipulata fl-Anness.
Artikolu 2
Kamp ta' applikazzjoni
1. It-TSI għandha tapplika għal kwalunkwe sottosistema tal-“enerġija” ġdida, aġġornata jew rinnovata tas-sistema ferrovjarja tal-Unjoni Ewropea, kif iddefinit fil-punt 2.2 tal-Anness II tad-Direttiva 2008/57/KE.
2. Mingħajr ħsara għall-Artikoli 7 u 8 u għall-punt 7.2 tal-Anness, it-TSI għandha tapplika għal-linji ferrovjarji l-ġodda fl-Unjoni Ewropea li jiddaħħlu fis-servizz mill-1 ta' Jannar 2015.
3. It-TSI m'għandhiex tapplika għall-infrastruttura eżistenti tas-sistema ferrovjarja tal-Unjoni Ewropea li tkun diġà ddaħħlet fis-servizz fin-netwerk kollu ta' kwalunkwe Stat Membru, jew f'parti minnu, fl-1 ta' Jannar 2015, ħlief meta din tiġġedded jew tiġi mmodernizzata skont l-Artikolu 20 tad-Direttiva 2008/57/KE u skont it-Taqsima 7.3 tal-Anness.
4. It-TSI għandha tapplika għan-netwerks li ġejjin:
(a)
in-netwerk tas-sistema ferrovjarja trans-Ewropea konvenzjonali, kif iddefinit fit-Taqsima 1.1 tal-Anness I tad-Direttiva 2008/57/KE;
(b)
in-netwerk tas-sistema ferrovjarja trans-Ewropea ta' veloċità għolja (TEN), kif iddefinit fit-Taqsima 2.1 tal-Anness I tad-Direttiva 2008/57/KE; u
(c)
il-partijiet l-oħra tan-netwerk tas-sistema ferrovjarja tal-Unjoni;
u m'għandhiex tkopri l-każijiet imsemmijin fl-Artikolu 1(3) tad-Direttiva 2008/57/KE.
5. It-TSI għandha tapplika għan-netwerks li għandhom wisa' nominali bejn il-binarji tal-linja ferrovjarja ta' 1 435 mm, 1 520 mm, 1 524 mm, 1 600 mm u 1 668 mm.
6. Il-binarju metriku mhux inkluż fil-kamp ta' applikazzjoni tekniku ta' din it-TSI.
Artikolu 3
Punti mhux konklużi
1. Għall-kwistjonijiet ikklassifikati bħala “punti mhux konklużi” msemmijin fl-Appendiċi F tat-TSI, il-kundizzjonijiet li għandhom jiġu ssodisfati għall-verifika tal-interoperabbiltà skont l-Artikolu 17(3) tad-Direttiva 2008/57/KE għandhom ikunu r-regoli nazzjonali li japplikaw fl-Istat Membru li jawtorizza t-tqegħid fis-servizz tas-sottosistema koperta minn dan ir-Regolament.
2. Fi żmien sitt xhur mid-dħul fis-seħħ ta' dan ir-Regolament, kull Stat Membru għandu jibgħat lill-Istati Membri l-oħra u lill-Kummissjoni t-tagħrif li ġej, sakemm dan ma jkunx diġà ntbagħtilhom skont id-Deċiżjonijiet tal-Kummissjoni 2008/284/KE u 2011/274/UE:
(a)
ir-regoli nazzjonali msemmijin fil-paragrafu 1;
(b)
il-proċeduri għall-valutazzjoni tal-konformità u għall-verifika li għandhom jitwettqu sabiex jiġu applikati r-regoli nazzjonali msemmijin fil-paragrafu 1;
(c)
il-korpi maħturin skont l-Artikolu 17(3) tad-Direttiva 2008/57/KE biex iwettqu l-proċeduri għall-valutazzjoni tal-konformità u għall-verifika fir-rigward tal-punti mhux konklużi.
Artikolu 4
Każijiet speċifiċi
1. Għall-każijiet speċifiċi msemmijin fil-punt 7.4.2 tal-Anness ta' dan ir-Regolament, il-kundizzjonijiet li għandhom jiġu ssodisfati għall-verifika tal-interoperabbiltà skont l-Artikolu 17(3) tad-Direttiva 2008/57/KE għandhom ikunu r-regoli nazzjonali li japplikaw fl-Istat Membru li jawtorizza t-tqegħid fis-servizz tas-sottosistema koperta minn dan ir-Regolament.
2. Fi żmien sitt xhur mid-dħul fis-seħħ ta' dan ir-Regolament, kull Stat Membru għandu jibgħat lill-Istati Membri l-oħra u lill-Kummissjoni t-tagħrif li ġej:
(a)
ir-regoli nazzjonali msemmijin fil-paragrafu 1;
(b)
il-proċeduri għall-valutazzjoni tal-konformità u għall-verifika li għandhom jitwettqu sabiex jiġu applikati r-regoli nazzjonali msemmijin fil-paragrafu 1;
(c)
il-korpi maħturin skont l-Artikolu 17(3) tad-Direttiva 2008/57/KE biex iwettqu l-proċeduri għall-valutazzjoni tal-konformità u għall-verifika fil-każijiet speċifiċi msemmijin fil-punt 7.4.2 tal-Anness.
Artikolu 5
Notifika ta' ftehimiet bilaterali
1. Sa mhux iktar tard mill-1 ta' Lulju 2015, l-Istati Membri għandhom jinnotifikaw lill-Kummissjoni dwar kwalunkwe ftehim ta' natura nazzjonali, bilaterali, multilaterali jew internazzjonali li jkun jeżisti bejn l-Istati Membri u impriża/i ferrovjarja/i, il-maniġers tal-infrastruttura jew pajjiżi li mhumiex membri, u li jkun hemm bżonnu minħabba n-natura speċifika ħafna jew lokali tas-servizz ferrovjarju maħsub jew li jkun joffri livelli sinifikanti ta' interoperabbiltà lokali jew reġjonali.
Dak l-obbligu ma japplikax għal ftehimiet li jkunu diġà ġew innotifikati skont id-Deċiżjoni tal-Kummissjoni 2008/284/KE.
2. L-Istati Membri għandhom jinnotifikaw lill-Kummissjoni dwar kwalunkwe ftehim jew emenda għal ftehimiet eżistenti li tkun se ssir fil-futur.
Artikolu 6
Proġetti li jinsabu fi stadju avvanzat tal-iżvilupp
Skont l-Artikolu 9(3) tad-Direttiva 2008/57/KE, fi żmien sena mid-dħul fis-seħħ ta' dan ir-Regolament, kull Stat Membru għandu jibgħat lill-Kummissjoni l-lista ta' proġetti li jkunu qed jiġu implimentati fit-territorju tiegħu u li jkunu fi stadju avvanzat tal-iżvilupp.
Artikolu 7
Ċertifikat ta' verifika “tal-KE”
1. Jista' jinħareġ ċertifikat ta' verifika “tal-KE” għal sottosistema li fiha kostitwenti tal-interoperabbiltà li m'għandhomx dikjarazzjoni tal-konformità jew tal-idoneità għall-użu “tal-KE” waqt perjodu ta' tranżizzjoni li jispiċċa fil-31 ta' Mejju 2021, dejjem jekk jiġu ssodisfati r-rekwiżiti stabbiliti fil-punt 6.3 tal-Anness.
2. Il-produzzjoni, l-aġġornament jew it-tiġdid tas-sottosistema bl-użu ta' kostitwenti tal-interoperabbiltà mhux iċċertifikati għandu jitlesta fil-perjodu ta' tranżizzjoni stipulat fil-paragrafu 1, inkluż it-tqegħid fis-servizz tagħha.
3. Waqt il-perjodu ta' tranżizzjoni stipulat fil-paragrafu 1:
(a)
il-korp innotifikat għandu jidentifika sewwa r-raġunijiet għan-nuqqas ta' ċertifikazzjoni ta' kwalunkwe kostitwent tal-interoperabbiltà qabel ma joħroġ iċ-ċertifikat “tal-KE” skont l-Artikolu 18 tad-Direttiva 2008/57/KE;
(b)
skont l-Artikolu 16(2)(c) tad-Direttiva 2004/49/KE tal-Parlament Ewropew u tal-Kunsill (5), l-awtoritajiet nazzjonali tas-sikurezza għandhom jirrappurtaw dwar l-użu ta' kostitwenti tal-interoperabbiltà mhux iċċertifikati fil-kuntest tal-proċeduri ta' awtorizzazzjoni fir-rapport annwali tagħhom imsemmi fl-Artikolu 18 tad-Direttiva 2004/49/KE.
4. Mill-1 ta' Jannar 2016, il-kostitwenti tal-interoperabbiltà li jkunu għadhom kemm ġew prodotti għandhom ikunu koperti mid-dikjarazzjoni tal-konformità jew tal-idoneità għall-użu tal-KE.
Artikolu 8
Valutazzjoni tal-konformità
1. Il-proċeduri għall-valutazzjoni tal-konformità u tal-idoneità għall-użu u għall-verifika “tal-KE” stabbiliti fit-Taqsima 6 tal-Anness għandhom jissejsu fuq il-moduli stabbiliti fid-Deċiżjoni tal-Kummissjoni 2010/713/UE (6).
2. Iċ-ċertifikat tal-eżaminazzjoni tat-tip jew tad-disinn tal-kostitwenti tal-interoperabbiltà għandu jkun validu għal perjodu ta' seba' snin. Matul dak il-perjodu, jistgħu jiddaħħlu fis-servizz kostitwenti ġodda tal-istess tip mingħajr ma ssirilhom valutazzjoni ġdida tal-konformità.
3. Iċ-ċertifikati msemmijin fil-paragrafu 2 li jkunu nħarġu skont ir-rekwiżiti tad-Deċiżjoni tal-Kummissjoni 2011/274/UE (dwar it-TSI tal-ENE CR) jew skont ir-rekwiżiti tad-Deċiżjoni tal-Kummissjoni 2008/284/KE (dwar it-TSI tal-ENE HS) se jibqgħu validi sad-data tal-iskadenza tagħhom stabbilita oriġinarjament, mingħajr ma jkun hemm bżonn li ssir valutazzjoni ġdida tal-konformità. Sabiex jiġġedded ċertifikat, id-disinn jew it-tip għandhom jiġu vvalutati mill-ġdid biss għar-rekwiżiti l-ġodda jew għal dawk li jkunu nbidlu li huma stabbiliti fl-Anness ta' dan ir-Regolament.
Artikolu 9
Implimentazzjoni
1. It-Taqsima 7 tal-Anness tistabbilixxi l-passi li għandhom jittieħdu biex tiġi implimentata sottosistema tal-enerġija li tkun interoperabbli għalkollox.
Mingħajr ħsara għall-Artikolu 20 tad-Direttiva 2008/57/KE, l-Istati Membri għandhom iħejju pjan ta' implimentazzjoni nazzjonali, li fih jiddeskrivu l-azzjonijiet li beħsiebhom jieħdu biex jikkonformaw ma' din it-TSI, skont it-Taqsima 7 tal-Anness. L-Istati Membri għandhom jibagħtu l-pjanijiet ta' implimentazzjoni nazzjonali tagħhom lill-Istati Membri l-oħra u lill-Kummissjoni sal-31 ta' Diċembru 2015. L-Istati Membri li diġà bagħtu l-pjanijiet ta' implimentazzjoni tagħhom m'għandhomx għalfejn jerġgħu jibagħtuhom.
2. Skont l-Artikolu 20 tad-Direttiva 2008/57/KE, l-Istati Membri għandhom jinnotifikaw lill-Kummissjoni bit-tagħrif li ġej f'każ li jkun hemm bżonn ta' awtorizzazzjoni ġdida u t-TSI ma tiġix applikata għalkollox:
-
ir-raġuni għaliex it-TSI mhix applikata għalkollox,
-
il-karatteristiċi tekniċi li japplikaw minflok it-TSI,
-
il-korpi li għandhom ir-responsabbiltà japplikaw il-proċedura ta' verifika msemmija fl-Artikolu 18 tad-Direttiva 2008/57/KE.
3. Tliet snin wara d-dħul fis-seħħ ta' dan ir-Regolament, l-Istati Membri għandhom jibagħtu lill-Kummissjoni rapport dwar l-implimentazzjoni tal-Artikolu 20 tad-Direttiva 2008/57/KE dwar is-sottosistema tal-enerġija. Dan ir-rapport għandu jiġi diskuss mill-Kumitat stabbilit bl-Artikolu 29 tad-Direttiva 2008/57/KE u, fejn ikun xieraq, it-TSI mogħtija fl-Anness għandha tiġi adattata għalih.
4. Minbarra l-implimentazzjoni tas-sistema tal-ġbir tad-dejta dwar l-enerġija ta' fuq l-art iddefinita fil-punt 7.2.4 tal-Anness u mingħajr ħsara għad-dispożizzjonijiet tal-punt 4.2.8.2.8 tal-Anness tar-Regolament tal-Kummissjoni (UE) Nru 1302/2014 (7) (it-TSI il-ġdida tal-LOC & PAS), l-Istati Membri għandhom jiżguraw li, sentejn wara li jiġu konklużi l-punti mhux konklużi msemmijin fil-punt 4.2.17 tal-Anness, tiġi implimentata sistema ta' saldu ta' fuq l-art li tkun tista' tirċievi d-dejta mingħand sistema tal-ġbir tad-dejta u taċċettaha għall-ħruġ tal-kontijiet. Is-sistema ta' saldu ta' fuq l-art għandha tkun tista' tiskambja d-dejta miġbura dwar il-kontijiet tal-enerġija ma' sistemi ta' saldu oħrajn, tivvalida d-dejta miġbura dwar il-kontijiet tal-enerġija u talloka d-dejta dwar il-konsum lill-partijiet it-tajbin. Dan għandu jsir billi titqies il-leġiżlazzjoni rilevanti dwar is-suq tal-enerġija.
Artikolu 10
Soluzzjonijiet innovattivi
1. Biex jinżamm il-pass mal-progress teknoloġiku, jista' jkun hemm bżonn ta' soluzzjonijiet innovattivi li ma jkunux konformi mal-ispeċifikazzjonijiet stabbiliti fl-Anness jew li għalihom ma jkunux jistgħu jiġu applikati l-metodi tal-valutazzjoni mogħtija fl-Anness.
2. Is-soluzzjonijiet innovattivi jistgħu jkunu relatati mas-sottosistema tal-enerġija, mal-partijiet tagħha u mal-kostitwenti tal-interoperabbiltà tagħha.
3. Jekk tiġi proposta soluzzjoni innovattiva, il-manifattur jew ir-rappreżentant awtorizzat tiegħu, stabbilit fl-Unjoni, għandu jiddikjara kif it-tali soluzzjoni tvarja mid-dispożizzjoni rilevanti ta' din it-TSI jew kif din tikkumplimentaha, u għandu jibgħat id-differenzi lill-Kummissjoni għall-analiżi. Il-Kummissjoni tista' titlob lill-Aġenzija tagħti l-opinjoni tagħha dwar is-soluzzjoni innovattiva proposta.
4. Il-Kummissjoni għandha tagħti l-opinjoni tagħha dwar is-soluzzjoni innovattiva proposta. Jekk din l-opinjoni tkun waħda favorevoli, l-ispeċifikazzjonijiet operattivi u tal-interfaċċja x-xierqa u l-metodu ta' valutazzjoni, li jridu jiddaħħlu fit-TSI sabiex din is-soluzzjoni innovattiva tkun tista' tintuża, għandhom jiġu żviluppati u mbagħad integrati fit-TSI matul il-proċess ta' reviżjoni skont l-Artikolu 6 tad-Direttiva 2008/57/KE. Jekk l-opinjoni ma tkunx waħda favorevoli, is-soluzzjoni innovattiva proposta ma tistax tintuża.
5. Sa ma tiġi analizzata mill-ġdid it-TSI, l-opinjoni favorevoli mogħtija mill-Kummissjoni għandha titqies bħala mezz ta' konformità aċċettabbli mar-rekwiżiti essenzjali tad-Direttiva 2008/57/KE, u tista' tintuża għall-valutazzjoni tas-sottosistema.
Artikolu 11
Tħassir
Id-Deċiżjonijiet 2008/284/KE u 2011/274/UE għandhom jitħassru b'effett mill-1 ta' Jannar 2015.
Madankollu, huma għandhom jibqgħu japplikaw:
(a)
għas-sottosistemi mogħtija awtorizzazzjoni skont dawk id-Deċiżjonijiet;
(b)
għall-proġetti għal sottosistemi ġodda, imġedda jew imtejba li, fi żmien il-pubblikazzjoni ta' dan ir-Regolament, ikunu jinsabu fi stadju avvanzat tal-iżvilupp, jew li dwarhom ikun għaddej xi kuntratt.
Artikolu 12
Dħul fis-seħħ
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mill-1 ta' Jannar 2015. Madankollu, qabel l-1 ta' Jannar 2015, tista' tingħata awtorizzazzjoni għat-tqegħid fis-servizz skont it-TSI, kif stabbilit fl-Anness ta' dan ir-Regolament.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-18 ta' Novembru 2014.

Labels: 7
8
15
14